ཡེ་ཤེས་དཀྱིལ་འཁོར་ཡོངས་སུ་རྫོགས་པའི་དཔལ། །དཔལ་ལྡན་ས་གསུམ་བསྟན་པའི་སྒྲོན་མེ་མཆོག །མཆོག་ཐུན་དངོས་གྲུབ་འབྱུང་གནས་ཆོས་ཀྱི་རྗེ། །རྗེ་བཙུན་བླ་མ་རོལ་བའི་རྡོ་རྗེར་འདུད། །མགོན་ཁྱོད་དཔག་མེད་བསྐལ་སྔོན་སངས་རྒྱས་ཏེ། །རྟག་བརྟན་གཡུང་དྲུང་ཆོས་ཀྱི་སྐུ་བརྙེས་ན། །གློ་བུར་འཕོ་ཞིང་འཇིག་པའི་ཚུལ་བསྟན་ནས། །ཞི་བའི་དབྱིངས་སུ་གཟིམས་པ་ཇི་ལྟར་རིགས། །ཤེས་རབ་ཆེན་པོས་སྲིད་པར་མི་གནས་ཀྱང་། །སྙིང་རྗེ་ཆེན་པོས་དེ་ཉིད་མི་འདོར་བས། །གཞན་གྱི་དོན་དུ་དམྱལ་གནས་མཐོ་རིས་ལྟར། །དགོངས་པའི་འཕགས་མཆོག་རྣམ་ཐར་བདག་གིར་བཞེས། །ཟག་མེད་བདེ་བ་མཆོག་གིས་ཐུགས་ཕྲོགས་ནས། །དག་པའི་ཞིང་དུ་ལྷག་མེད་དགྲ་བཅོམ་ལྟར། །རང་དོན་ཞི་བདེའི་དབྱིངས་ལ་གཞོལ་གྱུར་ན། །འགྲོ་ཀུན་སྒྲོལ་བའི་ཐུགས་བསྐྱེད་མིང་ཙམ་གྱུར། །དེ་ཕྱིར་ལྷ་ཡི་ལམ་ནས་སྤྲིན་ཕུང་ལྟར། །ལྷུན་གྲུབ་སྤྲོས་བྲལ་ཆོས་སྐུའི་ངང་ཉིད་ལས། །ངོ་མཚར་མཚན་དཔེའི་གར་གྱིས་རྣམ་རོལ་ཏེ། །བདག་སོགས་རྗེས་འཇུག་མཐའ་དག་དབུགས་ཕྱུངས་ཤིག །དུས་ཀྱི་མཐའ་འདིར་བསྟན་འགྲོའི་ཕན་བདེའི་ཁུར། །འདེགས་པར་བཟོད་པའི་བཤེས་གཉེན་ཉིན་སྐར་ལྟར། །གྱུར་པའི་སྙིགས་མའི་ངང་ཚུལ་འདི་དགོངས་ནས། །བཏང་སྙོམས་མ་མཛད་ཡང་སྲིད་ཟློས་གར་སྟོན། །ཡ་མཚན་ལྟས་དང་དམ་པའི་རང་རྟགས་ལ། །བརྟེན་ནས་སོམ་ཉིའི་དྲ་བ་གཅོད་ནུས་པའི། །མཐོང་བ་དོན་ལྡན་ངོ་མཚར་སྤྲུལ་བའི་སྐུའི། །ཞལ་མཇལ་གསུང་གི་བདུད་རྩི་ཐོབ་པར་ཤོག །དྲུག་ལྡན་ཁམས་ཀྱི་རི་བོ་མ་ལ་ཡར། །རྒྱ་ཆེན་ལྷག་བསམ་རྩ་བ་རབ་བརྟན་ཞིང་། །ཡོན་ཏན་ཡལ་འདབ་རྫོགས་པའི་དྲི་བསུང་ཅན། །མཆོག་སྤྲུལ་ཧ་རི་ཙན་དན་མྱུར་འཁྲུངས་ཤོག །འཆད་རྩོད་རྩོམ་དང་མཁས་བཙུན་བཟང་གསུམ་སོགས། །ལུང་དང་རྟོགས་པའི་ཡོན་ཏན་མཐའ་ཡས་པས། །ཡོངས་རྫོགས་མདོ་སྔགས་བསྟན་པ་འཛིན་ནུས་པའི། །ཟླ་མེད་སྤྲུལ་སྐུའི་འཛུམ་ཞལ་མྱུར་དུ་སྟོན། །བློ་བཟང་ཐུབ་བསྟན་གངས་ཀྱི་རི་བོའི་སུལ། །ཡང་སྲིད་གདོང་ལྔའི་དབང་པོས་ཉེར་བཟུང་སྟེ། །མཁས་རློམ་རི་དྭགས་མཐའ་དག་ཟིལ་མནན་ནས། །དམ་ཆོས་སེང་གེའི་ང་རོ་སྒྲོགས་པར་ཤོག །བསྟན་སྲུང་རྒྱ་མཚོའི་མཐུ་སྟོབས་འཐོར་རླུང་གིས། །ཕྱི་ནང་འགལ་རྐྱེན་ཆུ་འཛིན་སྒྲིབ་གཡོགས་ཀུན། །བསལ་ཏེ་མཆོག་སྤྲུལ་ཉིན་མོར་བྱེད་པའི་དཔལ། །འཛམ་གླིང་སྐྱེ་དགུའི་དཔྱིད་དུ་འཆར་བར་ཤོག །གོང་མའི་དགོངས་བཞེད་ཀུ་མུད་བཞད་ནུས་པའི། །མཆོག་སྤྲུལ་ཟླ་ཤེལ་གཞོན་ནུའི་རོལ་རྩེད་ཀྱིས། །རྩོད་ལྡན་རྒུད་པའི་གདུང་བ་ཀུན་ཕྲོགས་ཏེ། །མཐའ་དབུས་འཇིག་རྟེན་བདེ་ལ་སྦྱོར་གྱུར་ཅིག །རྒྱལ་དང་རྒྱལ་སྲས་རྒྱ་མཚོའི་བྱིན་རླབས་དང་། །བདག་ཅག་དད་ཅིང་མོས་པའི་རྟེན་འབྲེལ་མཐུས། །ཡིད་ལ་ཇི་ལྟར་སྨོན་པའི་རེ་བ་རྣམས། །དཔག་བསམ་ཤིང་ལྟར་ལྷུན་གྱིས་འགྲུབ་པར་ཤོག །ཅེས་དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་པོ་རིན་པོ་ཆེ་སྙིགས་དུས་ཀྱི་ཐམས་ཅད་མཁྱེན་པ་ལྕང་སྐྱ་ཡེ་ཤེས་བསྟན་པའི་སྒྲོན་མེ་དཔལ་བཟང་པོའི་ཞལ་སྔ་ནས་ཀྱི་མཆོག་སྤྲུལ་མྱུར་འབྱོན་གྱི་བདེན་ཚིག་ཡང་སྲིད་ཉིན་བྱེད་འདྲེན་པའི་སྐྱ་རེངས་ཞེས་བྱ་བ་འདི་ནི། རང་ཉིད་ལ་རྩོམ་འདུན་ཡོད་པའི་ཁར་ཆོས་སྡེ་ཆེན་པོ་བཀྲ་ཤིས་འཁྱིལ་གྱི་ཁྲི་ཐོག་པ་རབ་བརྟན་རྒྱ་མཚོས་ཚོགས་འདུ་ནས་བསྐུལ་ངོར། རྗེ་ཉིད་ཀྱི་༸བཀའ་འབངས་ཀྱི་ཐ་ཤལ་བཙུན་པ་དཀོན་མཆོག་འཇིགས་མེད་དབང་པོས་རང་གི་བསྟི་གནས་སུ་སྦྱར་བའོ།། །།